**OSVRT NA ANIMIRANI FILM *ALIKE***

**Biti svoj ili stop *kopipejstanju***

**Slični, jednaki, identični**

Općepoznato je da na internetu možemo pronaći sve i svašta. Na YouTubeu postoji more različitih videa, pjesama i filmova. Sasvim slučajno u preporukama mi se pojavio film *Alike*. Odlučila sam mu dati priliku privučena animiranom pozadinom i samim naslovom, ali i kratkoćom jer traje svega osam minuta. Španjolski je film, ali to nije nikakav problem za razumijevanje jer likovi uopće ne komuniciraju govorom. Zapravo *govore* jako puno, a da ne govore uopće. Glavni su likovi otac i sin, simbolično nazvani Copy i Paste. Njihova se imena u samome filmu uopće ne saznaju i moguće ih je otkriti tek kad se istražuje sinopsis filma. Otac isprva prati ono što rade i svi drugi stanovnici grada u kojemu žive. Kopiraj i zalijepi, kopiraj i zalijepi..., a njegova plava boja blijedi i stapa se sa sivom masom. Animirani filmovi kao svoju publiku najčešće imaju djecu, no film *Alike* redateljskoga dvojca Daniela Martineza Lare i Rafe Cana Mendeza cilja na ljude svih životnih dobi. Ovaj kratki animirani film izrađen računalnom 3D animacijom svjetlo je dana ugledao sad već davne 2015. godine. Iako sam ga ja odgledala tek ovih dana, u ovih je sedam godina pregledan oko 12 milijuna puta.

**Koliko je važno zadržati svoju boju?**

Film *Alike* prikazuje svakodnevicu jednoga grada i njegovih stanovnika. Njihova je tragedija prikazana već u prvih nekoliko sekundi. Život im se bazira na rutini: probudim se, popijem kavu, idem na posao, izvršavam suhoparne radne zadatke, vratim se kući, spavam. I tako svakoga dana ispočetka. Stanovnici kao da nemaju svoje živote, već svi žive isti život u gradskome sivilu koje se onda prenosi i na njih pa su svi prikazani kao tužni čovječuljci sive boje. U središtu su radnje jedan otac i njegov sin. Otac u kolotečinu života pokušava ubaciti i svoje dijete koje započinje svoje školovanje, no ono pruža otpor i na djetinjaste, ali iskrene načine pokušava prkositi ustaljenim normama u školi i prevladavajućemu sivilu u gradu. Dijete pokazuje svoju kreativnost, ali ne nailazi na odobravanje sustava. Jedino vedro i obojeno mjesto u gradu jedan je mali trg na kojemu je svoje mjesto pronašao glazbenik violinist koji istinski uživa u životu i onome što radi. No nitko ne obraća pažnju na njega i to mjesto radosti. Gradski svirač ipak uspije privući nečiju pažnju. Ljepotu umjetnosti, boje i radost koju širi primijetit će jedan od rijetkih drugačijih – dječak. I on ima svoju boju i učinit će sve da ju zadrži te da ju prenese na svojega oca u trenutcima kad mu to najviše treba. Osjećajna stanja glavnih likova popraćena su glazbom koja upotpunjuje doživljaj. Kad je dijete sretno i glazba je radosna i prpošna, a svaki put kad otac poremeti njihovu sreću, glazba zastaje na nekoliko sekundi.

**Grad iz crtića ili i moj grad?**

Je li grad prikazan u ovome filmu neki tamo zamišljen, nestvaran grad? Ili takvi gradovi postoje i u stvarnome svijetu? Nije li takav cijeli svijet u kojemu danas živimo? Rijetko tko ima posao koji ga ispunjava i usrećuje, a poznajem jako malo vršnjaka koji istinski vole školu i kojima škola nije teret. Usredotočeni smo na to što ćemo i kako raditi da napravimo sve što se od nas očekuje i traži, kakve ćemo ocjene imati i koliko novaca zarađivati da uspijemo preživjeti. Iz dana u dana gubimo svoju energiju, stapamo se s masom. A trebalo bi pritom i živjeti. Što nam život znači ako nismo sretni u njemu? *Glavna stvar je ne koliko dugo, već koliko ste dobro živjeli*, zapisao je Seneka. To je u ovome filmu shvatio i otac. Kad je vidio kako je njegovo dijete izgubilo svoju iskru, svoju žutu boju, učinio je ono što bi svaki roditelj i svaki čovjek trebao napraviti – shvatio je koji su njegovi prioriteti.

**Umjesto zaključka**

U ovome je filmu jako dobro prikazan život suvremenoga čovjeka koji robuje svojemu poslu zaboravljajući pritom na istinske životne vrijednosti. Malo-pomalo mašta i originalnost, kreativnost i zaigranost nisu više prioriteti u našemu krutom svijetu. Ipak, nade za spas ima ako se pojavi pojedinac koji će biti dovoljno hrabar i nesputan da izbjegne zamku rutine i nejedinstvenosti te svojim bojama oboji sivu masu oko sebe. Sve je *rečeno* ovim filmom u svega nekoliko minuta. Inspiracija je za napraviti promjenu u životu.

 Tara Vidović

8. razred

Osnovna Škola Nedelišće

Mentor: Anita Škvorc Branda